Here is a page extracted from Wikipedia that may contain CSS, HTML, and a lot of unformatted text.

Title: Muga entre Aragón y Francia
Content: A muga entre Aragón y Francia tien una largaria de 136 kilometros y desepara os dos territorios dende o pueyo de Nai a l'ueste, en a muga con Navarra, dica o Cap dera Picada, a l'este en a muga con a val d'Arán.

Estió definida por o Tractau d'os Pireneus, sinyau o 7 de noviembre de 1659 entre Luis de Haro, representant d'o rei Felipe III d'Aragón, y o cardenal Mazarino, representant d'o rei Loís XIV de Francia.

Accidents cheograficos
A muga ye marcada por os Pireneus que deseparan os dos territorios, quedando Aragón en a versant sud y Francia en a norte. En a siguients seccions s'amostran os prencipals accidents cheograficos (montanyas, puertos, cuellos, portiellos, túnels, barrancos...) que se pueden troban en a muga.

Chacetania

A comarca de Chacetania muga d'ueste a este con os municipios de Lascun, Acós, Borza, Urdós y Laruntz, toz éls en o departamento d'os Pireneus Atlanticos. A muga prencipia a l'ueste en o pueyo de Nai (2.448 m), remata a l'este en Gralleras (2.262 m) y ye trescruzada por 21 pasos, un d'éls por carretera asfaltada (Somport) y a resta por camins d'alta montanya.

O barranco d'Aspa trescruza a frontera de sud a norte, naixindo a os piez d'a punta Esper en Aragón y convertindo-se en a gave d'Aspa en a versant francesa. Bi ha una estación d'esquí de fundo internacional en Candanchú-Le Somport y dos túnels (uno ferroviario y un atro carretero) que trescruzan a muga.

Alto Galligo

A comarca de l'Alto Galligo muga d'ueste a este con os municipios de Laruntz, Arrens e Marçós, Estanh y Cautarès, o pimero situau en o departamento d'os Pireneus Atlanticos y a resta en os Altos Pireneus. A muga prencipia a l'ueste en Gralleras (2.262 m), remata a l'este en o pico Gramatuero (2.898 m) y ye trescruzada por 17 puertos de montanya, un d'éls por carretera asfaltada (O Portalet de ra Nieu) y a resta por camín.

Sobrarbe

A comarca de Sobrarbe muga d'ueste a este con os municipios de Cautarès, Gavarnía, Gèdra, Aranyonet, Sant Lari, Genos y Lodenvièla, toz éls en o departamento d'os Altos Pireneus. A muga prencipia a l'ueste en o pico Gramatuero (2.898 m), remata a l'este en o pico de la Madera (2.843 m) y ye trescruzada por 46 pasos, un d'éls por carretera asfaltada a traviés d'un túnel (Bielsa-Aranyonet) y a resta por camins d'alta montanya.

Ribagorza

A comarca de Ribagorza muga d'ueste a este con os municipios de Lodenvièla, en o departamento d'os Altos Pireneus y Òu, Casaus de Larbost, Castilhon de Larbost, Sent Avantin y Banyeras de Luixón, en o departamento de l'Alta Garona. A muga prencipia a l'ueste en o pico de la Madera (2.843 m), remata a l'este en o Cap dera Picada (2.622 m) y ye trescruzada por 14 puertos, toz éls por camins d'alta montanya.

Se veiga tamién
 Municipios de l'Alta Garona que mugan con Aragón
 Municipios d'os Altos Pireneus que mugan con Aragón
 Municipios d'os Pireneus Atlanticos que mugan con Aragón

Referencias